અરજાએ આ રીતે દંડને સમજાવવાનો પ્રયાસ કર્યો, પણ દંડ ન માન્યો. એણે અરજા નામનું ફૂલ બળજબરીથી સૂંઘ્યું. મસળ્યું. ને ચાલ્યો ગયો. અરજા રડવા લાગી. આશ્રમ પાસે બેસીને પિતાની રાહ જોવા લાગી. થોડી વારમાં શુક્રાચાર્ય આવી પહોંચ્યા. તેમણે ધૂળથી ખરડાયેલી અને હૈયાફાટ રુદન કરતી લાડકી દીકરી અરજાને જોઈ. વીતક જાણ્યું. પુત્રીની અવદશા જોઈને શુક્રાચાર્યના ક્રોધનો પારો સાતમા આસમાને પહોંચ્યો. રણટંકાર કરતા હોય એમ ગર્જ્યાઃ ‘એ દુષ્ટ દંડનો વિનાશ થશે એમાં સંશય નથી, કારણ કે તેણે બળતા અગ્નિની જ્વાળાનો સ્પર્શ કર્યો છે. હવે દંડના નગર પર ધૂળનો ભયંકર વરસાદ થયો. મારી દીકરી અરજાને ધર્મભ્રષ્ટ કરી એ કારણથી સાત દિવસમાં દંડ રાજા રાજ્ય, સૈન્ય, સેવકો અને વાહનો સહિત નાશ પામશે.’